ሚኒስቴሩ የመምህራንን ብቃት ለማሻሻል የተለያዩ ሥራዎችን እያከናወነ ነው
በሚኒስቴሩ የኮምኒኬሽን ጉዳዮች ዳይሬክቶሬት ዳይሬክተር አቶ ደሳለኝ ሳሙኤል ለዋልታ እንደገለጹት በአንደኛና ሁለተኛ ደረጃ ት/ቤቶች የሚያስተምሩ መምህራንን ዕውቀት፤ ክህሎትና ብቃትን ለማሳደግ የተለያዩ ፕሮግራሞች ተግባራዊ እየተደረጉ ነው።መምህራን በማስተማር ዘዴው እንዲካኑ ለማድረግ የመምህራን አጫጭርና ረጃጅም  የትምህርት  ሥልጠናዎች ወሳኝ መሆናቸውን የገለጹት አቶ ደሳለኝ ማንኛውንም መምህር የማስተማር ችሎታው ተመዝኖ የሙያ ፈቃድ እንዲያገኝ ጥረት እየተደረገ  ነው ብለዋል ።የእያንዳንዱን መምህር አቅም ለማሳደግ በሁሉም የሃገሪቱ አካባቢዎች የተከታታይ  የመምህራን ልማት መርሃ ግብር መዘርጋቱንና ይህም በሥራ  ላይ  ያሉ መምህራንን ብቃት በተግባር  ማሻሻሉ ታይቷል ብለዋል ።በመምህራን  መካከል የእርስ በእርስ የመማማር ሥልት  ተግባራዊ እየተደረገ  ነው ያሉት  አቶ ደሳለኝ ብቁ የሆኑ ነባር  ሞዴል መምህራን  ጀማሪ  መምህራንን ለማብቃት እየሠሩ  እንደሚገኙ  ገልጸዋል ።መንግሥት  በአሁኑ ወቅት የመምህራንን  የትምህርት  ደረጃ ለማሻሻል  በከፍተኛ ቁርጠኝነት  እየሠራ እንደሆነ ያብራሩት አቶ ደሳለኝ ባለፉት ሶስት  ዓመታት ሰርትፍኬት ያላቸውን መምህራንን  በሙሉ  ዲፕሎማ እንዲኖራቸው  ከማሠልጠን በተጨማሪ ዲፕሎማ ያላቸውን  መምህራን  በዲግሪ ማሠልጠን  መቻሉን ተናግረዋል ።በአሁኑ ወቅት በሃገሪቱ በሚገኙ የመንግሥት የአንደኛ ደረጃ ትምህረት ቤቶች ከሚያስተምሩ መምህራን 90 በመቶ በላይ የሚሆኑት የዲፕሎማ የትምህርት ደረጃ እንዳላቸው ዋልታ ኢንፎርሜሽን ማዕከል ዘግቧል ።